༢ལྡེབས་བྲིས་ཀྱི་ཚོན་མདོག་ཁྱད་ཆོས་ལས།ཚོན་མདོག་གིས་མིའི་སེམས་ལ་སྤྲད་པའི་ཚོར་སྣང་བརྗོད་པ་ལ་པདྨ་འོད་འབར་གྱི་ནང་དོན་བཀོད་པའི་ལྡེབས་བྲིས་སུ་ཚོན་མདོག་གི་ཁྱད་པར་ལས་མི་ཡུལ་གྱི་ཡུལ་ལྗོངས་བཀོད་སྐབས་ཚོན་དྭངས་མང་ཆེ་བ་སྤང་མདོག་བཏང་སྟེ་བློ་སེམས་ཞི་ཞིང་སྤྲོ་བ་བརྟས་པའི་ཚོར་ཉམས་འདོན་པ་དང་སྲིན་ཡུལ་རྣམས་ལ་དམར་སྨུག་གི་ཚོན་མདོག་ལས་འཇིགས་སྐྲག་སྟེར་བའི་ཚོར་ཉམས་འདོན་པ་བཅས་མི་ཡུལ་དང་སྲིན་ཡུལ་གྱི་ཁྱད་པར་ཡང་མཚོན་མདོག་ལས་མངོན་ཡོད་ལ་འགྲོ་བ་བཟང་མོའི་རྣམ་ཐར་བཀོད་པའི་ལྡེབས་བྲིས་དེ་རྣམས་ཀྱི་གཞི་ཚོན་ནི་སྤང་ཐིང་ཤད་ཆེ་ལ་ཡུལ་ལྗོངས་ཐོག་གི་ཁང་བཟང་དང་མི་རྣམས་ཀྱི་ན་བཟའི་རིགས་རྣམས་སྤྱིར་ཚོས་གཞི་དམར་པོ་དང་ལི་ཁྲི་བེད་སྤྱད་པ།ནམ་མཁའ་ནི་སྔོ་ཞིང་དྭངས་ལ་རྡུལ་གྱི་དྲི་མ་ཙམ་ཡང་མེད་པར་མཁའ་རླུང་གཙང་མའི་ཚོར་བ་མངོན་པ་དང་ས་གཞི་ནི་ཐལ་རྡུལ་གྱི་དྲི་མ་ཙམ་ཡང་མེད་པར་ཆར་ཟིམ་བབས་པའི་རྗེས་ཀྱི་སྔོ་ལྗང་ཅན་གྱི་སྤང་ལྗོངས་སྟེང་དུ་སྨིག་རྒྱུའི་རི་མོ་མཐོང་བའི་ཚོར་བ་མངོན་པ་བཅས་ལས་ལྡེབས་བྲིས་དེ་ཚོའི་ཚོས་གཞི་ནི་གངས་ལྗོངས་ཡུལ་ནས་ཐོན་པའི་རྡོ་ཚོན་ནམ་ཡོངས་གྲགས་བོད་ཚོན་བེད་སྤྱད་ཡོད་ལ་ཚོན་མདངས་ཀྱང་སྐམ་མདངས་བེད་སྤྱད་ནས་ཁྲ་འཇམ་དཀྲུག་བརྒྱབ་ཡོད།